Dansk Melodi Grand Prix 2022
Dansk Melodi Grand Prix 2022 var den 52. udgave af Dansk Melodi Grand Prix. Konkurrencens formål var at finde den sang, der skulle repræsentere Danmark ved Eurovision Song Contest 2022 i Torino. Finalen blev afholdt 5. marts 2022 i Jyske Bank Boxen i Herning med Tina Müller og Martin Brygmann som værter.

Vinder blev sangen "The Show", skrevet af Chief 1, Remee, Ihan Haydar, Julia Fabrin Jakobsen og fremført af gruppen Reddi, som er den første gruppe bestående udelukkende af kvinder, der har vundet Dansk Melodi Grand Prix.

Konkurrenceformat 

For andet år i træk blev Dansk Melodi Grand Prix afviklet i form af ét tv-show med otte deltagende sange. 

Finalen blev afgjort over to afstemningsrunder, hvor seerne kunne stemme via SMS og appen DR Grand Prix. Som noget nyt var det muligt at stemme i appen allerede i ugen op til tv-showet, fra 28. februar 2022. De tre sange, som fik flest stemmer i første runde, gik videre til anden runde, hvor afstemningen blev nulstillet, hvorefter vinderen blev fundet blandt de tre tilbageværende sange.

Deltagere
Som tidligere år havde DR inviteret danske og udenlandske sangskrivere til at sende sange ind til konkurrencen med indsendelsesfrist 29. oktober 2021. Et bedømmelsesudvalg nedsat af DR udvalgte finalisterne blandt de indsendte sange og øvrige sange indhentet særskilt i den danske musikbranche. Deltagerne i Dansk Melodi Grand Prix 2022 blev offentliggjort 10. februar 2022 i radioprogrammet Det Gode Selskab på P5.

Resultat

Første runde 

Stemmer afgivet i appen DR Grand Prix i ugen op til showet udgjorde 10 % af det samlede antal stemmer. "Hallelujah", "Rave med de hårde drenge" og "Let Me Go" var de tre sange, som fik flest app-stemmer i ugen op til showet.

Stemmer afgivet via SMS under showet udgjorde 12 % af det samlede antal stemmer. Da aftenens SMS-stemmer blev lagt til ugens app-stemmer, bestod den foreløbige top 3 af "Hallelujah", "Rave med de hårde drenge" og "The Show".

Stemmer afgivet i appen DR Grand Prix under showet udgjorde de resterende 78 % af de samlede antal stemmer. "Hallelujah", "Let Me Go" og "The Show" var de tre sange, som samlet set fik flest stemmer i første afstemningsrunde.

Superfinale 

I anden afstemningsrunde udgjorde SMS-stemmer 24 % af det samlede antal stemmer, mens app-stemmer udgjorde de resterende 76 %.

Referencer

Eksterne henvisninger 
Officiel DR Melodi Grand Prix side 

 
2022
Begivenheder i 2022
Musik i 2022